SL Uradni list Evropske unije L 55/30

IZVEDBENA UREDBA KOMISIJE (EU) 2018/291

z dne 26. februarja 2018

o spremembi Izvedbene uredbe (EU) št. 540/2011 glede pogojev za registracijo aktivne snovi bifentrin

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti druge alternative člena 21(3) in člena 78(2) Uredbe,

ob upoštevanju naslednjega:

(1) Z Izvedbeno uredbo Komisije (EU) št. 582/2012 (2) je bil bifentrin odobren kot aktivna snov v skladu z Uredbo (ES) št. 1107/2009, od vlagatelja, na čigar zahtevo je bil bifendrin odobren, pa se je zahtevalo, da med drugim zagotovi potrditvene informacije o toksičnosti ostankov za neciljne členonožce in njihove možnosti za rekolonizacijo ter program spremljanja za ocenitev možne bioakumulacije in biomagnifikacije v vodnem in kopenskem okolju.

(2) Vlagatelj je 29. julija 2013 predložil program spremljanja, rezultate slednjega pa 31. julija 2015. Da bi izpolnil druge zahteve glede potrditvenih podatkov, je vlagatelj 29. julija 2014 predložil dodatne informacije. Vlagatelj je te tri sklope informacij predložil Franciji, državi članici poročevalki, v za to določenem roku.

(3) Francija je ocenila dodatne informacije in program spremljanja, ki jih je predložil vlagatelj. Svojo oceno je v obliki dodatka k osnutku poročila o oceni predložila drugim državam članicam, Komisiji in Evropski agenciji za varnost hrane (v nadaljnjem besedilu: Agencija) 17. decembra 2014 o dodatnih informacijah, predloženih za izpolnitev drugih zahtev glede potrditvenih podatkov, 3. novembra 2015 pa o programu spremljanja.

(4) Opravljeno je bilo posvetovanje z drugimi državami članicami, vlagateljem in Agencijo, ki so bili pozvani, naj predložijo pripombe k oceni države članice poročevalke. Agencija je objavila tehnični poročili s povzetkom izida posvetovalnega postopka v zvezi s bifentrinom 26. marca 2015 (3) o dodatnih informacijah za izpolnitev zahtev glede drugih potrditvenih podatkov, 14. aprila 2016 (4) pa o programu spremljanja.

(5) Osnutek poročila o oceni, dodatek in tehnični poročili Agencije so države članice in Komisija pregledale v okviru Stalnega odbora za rastline, živali, hrano in krmo ter končno različico pripravile 26. januarja 2018 v obliki poročila Komisije o pregledu bifentrina. Komisija je vlagatelja pozvala, naj predloži pripombe na poročilo o pregledu bifentrina. Vlagatelj je predložil pripombe, ki so bile natančno pregledane.

(6) Komisija je prišla do sklepa, da so predložene informacije nezadostne in ne omogočajo sprejetja sklepa, da se na terenu odvija ustrezna rekolonizacija nekaterih vrst neciljnih členonožcev, medtem ko druge možnosti zmanjšanja takšnega tveganja realno gledano ne morejo biti izvedene. Poleg tega ni gotovo, ali so rezultati programa spremljanja, ki temeljijo na superpoziciji tehnik blažitve, reprezentativni za kmetijske postopke in zadostni za ocenitev možne bioakumulacije in biomagnifikacije v vodnem in kopenskem okolju.

(7) Zato, da se prepreči ugotovljeno visoko tveganje za neciljne členonožce in tudi upoštevata možna bioakumulacija in biomagnifikacija v vodnem in kopenskem okolju, je primerno dodatno omejiti pogoje za uporabo bifentrina in registrirati samo uporabe v trajnih rastlinjakih.

(8) Prilogo k Izvedbeni uredbi Komisije (EU) št. 540/2011 (5) bi bilo zato treba ustrezno spremeniti.

(9) Državam članicam bi bilo treba omogočiti dovolj časa za spremembo ali preklic registracij fitofarmacevtskih sredstev, ki vsebujejo bifentrin.

(10) Za fitofarmacevtska sredstva, ki vsebujejo bifentrin, in pri katerih države članice odobrijo morebitno prehodno obdobje v skladu s členom 46 Uredbe (ES) št. 1107/2009, bi se moralo navedeno obdobje izteči najpozneje 19. junija 2019.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Sprememba Izvedbene uredbe (EU) št. 540/2011

Priloga k Izvedbeni uredbi (EU) št. 540/2011 se spremeni v skladu s Prilogo k tej uredbi.

Člen 2

Prehodni ukrepi

Države članice v skladu z Uredbo (ES) št. 1107/2009 najpozneje do 19. junija 2018 po potrebi spremenijo ali prekličejo veljavne registracije fitofarmacevtskih sredstev, ki vsebujejo bifentrin kot aktivno snov.

Člen 3

Prehodno obdobje

Morebitno prehodno obdobje, ki ga države članice odobrijo v skladu s členom 46 Uredbe (ES) št. 1107/2009, je čim krajše, izteče pa se najpozneje do 19. junija 2019.

Člen 4

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 26. februarja 2018 Za Komisijo Predsednik Jean-Claude JUNCKER

(1) UL L 309, 24.11.2009, str. 1.

(2) Izvedbena uredba Komisije (EU) št. 582/2012 z dne 2. julija 2012 o odobritvi aktivne snovi bifentrin v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet in spremembi Priloge k Izvedbeni uredbi Komisije (EU) št. 540/2011 (UL L 173, 3.7.2012, str. 3).

(3) EFSA (Evropska agencija za varnost hrane), Tehnično poročilo o izidu posvetovanja z državami članicami, vlagateljem in EFSA o oceni tveganja pesticidov na podlagi potrditvenih podatkov za bifentrin (Technical report on the outcome of the consultation with Member States, the applicant and EFSA on the pesticide risk assessment of confirmatory data for bifenthrin). Povezane objave EFSA 2015:EN-780. 23 str.

(4) EFSA (Evropska agencija za varnost hrane), Tehnično poročilo o izidu posvetovanja z državami članicami, vlagateljem in EFSA o oceni tveganja pesticidov na podlagi potrditvenih podatkov za bifentrin (Technical report on the outcome of the consultation with Member States, the applicant and EFSA on the pesticide risk assessment of confirmatory data for bifenthrin). Povezane objave EFSA 2016:EN-1019. 39 str.

(5) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).